
Betegtájékoztató: Információk a beteg számára

Mirabegron Stada 25 mg retard tabletta
mirabegron

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet, még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont

A betegtájékoztató tartalma:
1.	Milyen típusú gyógyszer a Mirabegron Stada 25 mg retard tabletta (a továbbiakban Mirabegron Stada) és milyen betegségek esetén alkalmazható?
2.	Tudnivalók a Mirabegron Stada szedése előtt
3.	Hogyan kell szedni a Mirabegron Stada‑t?
4.	Lehetséges mellékhatások
5.	Hogyan kell a Mirabegron Stada‑t tárolni?
6.	A csomagolás tartalma és egyéb információk


1.	Milyen típusú gyógyszer a Mirabegron Stada és milyen betegségek esetén alkalmazható?

A Mirabegron Stada a mirabegron nevű hatóanyagot tartalmazza. Ez egy húgyhólyagizom-lazító (úgynevezett béta 3‑adrenoceptor agonista), amely a hólyagtúlműködést csökkenti, és a kapcsolódó tüneteket kezeli, továbbá csökkenti az idegi eredetű hólyagizom-túlműködést.

A Mirabegron Stada az alábbiak kezelésére javallt:
· a hólyagtúlműködés tüneteinek kezelésére felnőtteknél. A tünetek a következők lehetnek:
· hirtelen jelentkező hólyagürítési kényszer (más néven sürgető vizelési kényszer),
· a szokásosnál gyakrabban jelentkező hólyagürítési szükséglet (más néven gyakori vizelési inger),
· a hólyagürítési-idő szabályozás képességének hiánya (más néven késztetéses inkontinencia).
· az idegi eredetű hólyagizom-túlműködésnek nevezett betegség kezelésére a 3. életévét betöltött és 18 évesnél fiatalabb gyermekeknél és serdülőknél. Az idegi eredetű hólyagizom-túlműködés egy olyan betegség, melyben veleszületett betegség vagy a hólyagot irányító idegek sérülése következtében akaratlan hólyag-összehúzódásokra kerül sor. Ha nem kezelik, az idegi eredetű hólyagizom-túlműködés károsíthatja a húgyhólyagot és/vagy a veséket. A gyógyszer növeli azt a vizeletmennyiséget, amelyet a húgyhólyagja tárolni képes, illetve csökkenti a vizeletszivárgást.


2.	Tudnivalók a Mirabegron Stada szedése előtt

Ne szedje a Mirabegron Stada‑t:
· ha allergiás a mirabegronra vagy a gyógyszer (6. pontban felsorolt) egyéb összetevőjére,
· ha Önnek nem beállított, nagyon magas vérnyomása van.

Figyelmeztetések és óvintézkedések
A Mirabegron Stada szedése előtt beszéljen kezelőorvosával vagy gyógyszerészével:
· ha Önnek vizeletürítési problémái vannak vagy a vizeletsugár gyenge, illetve, ha hólyagtúlműködés vagy az idegi eredetű hólyagizom-túlműködés miatt antikolinerg gyógyszert szed,
· ha Önnek vese- vagy májproblémái vannak. Lehet, hogy kezelőorvosának csökkentenie kell az adagját, vagy azt mondhatja Önnek, hogy ne szedje a Mirabegron Stada‑t, különösen, ha olyan egyéb gyógyszereket szed, mint például az itrakonazol, ketokonazol (gombafertőzések), ritonavir (HIV/AIDS) vagy klaritromicin (bakteriális fertőzések). Tájékoztassa kezelőorvosát, hogy jelenleg milyen gyógyszereket szed.
· ha Önnek például a QT‑szakasz megnyúlásként ismert EKG (szív elektromos tevékenységének vizsgálata) rendellenessége van, vagy bármilyen olyan gyógyszert szed, amelyről ismert, hogy ezt okozhatja, mint például
· a szívritmuszavarra szedett gyógyszerek, például kinidin, szotalol, prokainamid, ibutilid, flekainid, dofetilid és amiodaron;
· az allergiás rinitiszre szedett gyógyszerek;
· az antipszichotikus gyógyszerek (mentális betegségek kezelésére szolgáló gyógyszerek), például tioridazin, mezoridazin, haloperidol és klórpromazin;
· a fertőzés elleni gyógyszerek, például pentamidin, moxifloxacin, eritromicin és klaritromicin.

A mirabegron vérnyomás-emelkedést okozhat, illetve, ha kórelőzményében magasvérnyomás-betegség szerepel, azt tovább súlyosbíthatja. Amíg ezt a gyógyszert szedi, javasolt, hogy kezelőorvosa ellenőrizze vérnyomását.

Gyermekek és serdülők
Ne alkalmazza ezt a gyógyszert hólyagtúlműködés kezelésére gyermekeknél és 18 évesnél fiatalabb serdülőknél, mert a mirabegron biztonságosságát és hatásosságát ebben a korcsoportban még nem igazolták.
A Mirabegron Stada nem alkalmazható 3 év alatti gyermekeknél az idegi eredetű hólyagizom-túlműködés kezelésére.

Egyéb gyógyszerek és a Mirabegron Stada
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Mirabegron Stada befolyásolhatja az egyéb gyógyszerek által kifejtett hatást, illetve az egyéb gyógyszerek befolyásolhatják azt, ahogyan ez a gyógyszer kifejti hatását.
· Tájékoztassa kezelőorvosát, ha az alábbi gyógyszereket szedi: tioridazin (mentális betegség kezelésére szolgáló gyógyszer), propafenon vagy flekainid (rendellenes szívritmus kezelésére szolgáló gyógyszerek), imipramin vagy dezipramin (depresszió kezelésére szolgáló gyógyszerek). Ezeknél a gyógyszereknél az kezelőorvosának esetleg módosítania kell az adagolást.
· Tájékoztassa kezelőorvosát, ha digoxint szed (szívelégtelenség vagy rendellenes szívritmus kezelésére szolgáló gyógyszer). Kezelőorvosa ellenőrizni fogja ennek a gyógyszernek a vérszintjét. Ha a vérszint a tartományon kívül esik, kezelőorvosa módosíthatja a digoxin adagját.
· Tájékoztassa kezelőorvosát, ha dabigatrán-etexilátot szed (ez a gyógyszer csökkenti az agyban vagy testben lévő erekben az elzáródást okozó véralvadék kialakulásának veszélyét szívritmuszavarban [pitvarfibrillációban] szenvedő betegeknél további kockázati tényezők fennállása esetén). Kezelőorvosa módosíthatja ennek a gyógyszernek az adagját.

Terhesség és szoptatás
Ha Ön terhes, illetve ha fennáll Önnél a terhesség lehetősége vagy gyermeket szeretne, nem szedheti a Mirabegron Stada‑t.

Ha Ön szoptat, a gyógyszer alkalmazása előtt beszéljen kezelőorvosával vagy gyógyszerészével. Valószínű, hogy a gyógyszer bekerül az anyatejbe. Önnek és kezelőorvosának el kell döntenie, hogy a Mirabegron Stada‑t szedi, vagy szoptat. Mindkettőt nem szabad tennie.

A készítmény hatásai a gépjárművezetéshez és a gépek kezeléséhez szükséges képességekre
Nincs arra utaló információ, hogy ez a gyógyszer befolyásolná a gépjárművezetéshez vagy a gépek kezeléséhez szükséges képességeket.


3.	Hogyan kell szedni a Mirabegron Stada‑t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Alkalmazás hólyagtúlműködésben szenvedő felnőtteknél
A javasolt mirabegron-adag naponta egyszer 50 mg szájon át. Ha vese- vagy májproblémái vannak, lehet, hogy kezelőorvosának csökkentenie kell az Ön adagját napi egy 25 mg‑os, szájon át szedett tablettára. A gyógyszert folyadékkal kell bevenni, a tablettát egészben kell lenyelni. Ne törje össze, illetve ne rágja szét a tablettát, mivel ez befolyásolhatja a gyógyszer hatását. A Mirabegron Stada étkezés közben, vagy étkezéstől függetlenül is bevehető.

Alkalmazás idegi eredetű hólyagizom-túlműködésben szenvedő (3. életévét betöltött és 18 évesnél fiatalabb) gyermekeknél és serdülőknél
A gyógyszert naponta egyszer, szájon át kell bevenni. A gyógyszert folyadékkal kell bevenni, és a tablettát egészben kell lenyelni. Ne törje össze, illetve ne rágja szét a tablettát, mivel ez befolyásolhatja a gyógyszer hatását. A Mirabegron Stada‑t étkezés közben kell bevenni. Kezelőorvosa elmondja majd, hogy Önnek/gyermekének milyen adagot kell bevennie. Kezelőorvosa fogja kiszámolni az egyes betegek számára megfelelő adagot a testtömegük alapján. Fontos, hogy figyelmesen kövesse az utasításait.

Ha az előírtnál több Mirabegron Stada‑t vett be
Ha az előírtnál több tablettát vett be vagy valaki más véletlenül bevette az Ön tablettáit, azonnal forduljon kezelőorvosához, gyógyszerészéhez, vagy a kórházhoz tanácsért.

A túladagolás tünetei közé tartozhat az erős szívdobogás, a megnövekedett pulzusszám vagy a megemelkedett vérnyomás.

Ha elfelejtette bevenni a Mirabegron Stada‑t
Ha elfelejtette bevenni a gyógyszerét, azonnal vegye be a kihagyott adagot, amikor eszébe jut. Ha kevesebb mint 12 óra van hátra a következő adag bevételéig, hagyja ki az adagot, és a szokásos időben vegye be a következő adagot.

Ne vegyen be kétszeres adagot a kihagyott adag pótlására. Ha több adagot kihagy, tájékoztassa kezelőorvosát, és kövesse az általa adott útmutatást.

Ha idő előtt abbahagyja a Mirabegron Stada szedését
Ne hagyja abba a Mirabegron Stada‑kezelést idő előtt, ha nem észlel azonnali hatást. Hólyagjának esetleg szüksége lehet némi időre az alkalmazkodáshoz. Folytatnia kell a tabletták szedését. Ne hagyja abba a szedésüket akkor sem, ha hólyagja állapota javul. A kezelés abbahagyása a hólyagtúlműködés vagy az idegi eredetű hólyagizom-túlműködés okozta tünetek visszatérését okozhatja.

Ne hagyja abba a Mirabegron Stada szedését anélkül, hogy először beszélne kezelőorvosával, mivel a hólyagtúlműködés vagy az idegi eredetű hólyagizom-túlműködés tünetei visszatérhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A legsúlyosabb mellékhatások közé tartozhat a szabálytalan szívverés (pitvarfibrilláció). Ez nem gyakori mellékhatás (100 betegből legfeljebb 1 beteget érinthet), azonban, ha jelentkezik ez a mellékhatás, azonnal hagyja abba a gyógyszer szedését, és kérjen sürgős orvosi segítséget.

Ha fájni kezd a feje, különösen, ha ez hirtelen jelentkező, migrénszerű (lüktető) fejfájás, akkor beszéljen kezelőorvosával. Ez lehet a nagyon magas vérnyomás tünete is.

Az egyéb mellékhatások az alábbiak lehetnek:

Gyakori (10 betegből legfeljebb 1 beteget érinthet)
· húgyúti fertőzés;
· fejfájás;
· szédülés;
· megnövekedett pulzusszám (tahikardia);
· hányinger (émelygés);
· székrekedés;
· hasmenés.

Nem gyakori (100 betegből legfeljebb 1 beteget érinthet)
· hüvelyi fertőzés;
· húgyhólyagfertőzés (cisztitisz);
· szívdobogásérzés (palpitáció);
· szívritmuszavarok (pitvarfibrilláció);
· emésztési zavar (diszpepszia);
· gyomorfertőzés (gasztritisz);
· viszketés, bőrkiütés vagy csalánkiütés (urtikária, kiütés, makuláris és papuláris kiütés, pruritusz);
· ízületi duzzanat;
· a szeméremtest vagy hüvely viszketése (vulvovaginális pruritusz);
· vérnyomás-emelkedés;
· májenzimszintek (GGT, GOT és GPT) megemelkedése.

Ritka (1000 betegből legfeljebb 1 beteget érinthet)
· szemhéjduzzanat (szemhéjödéma);
· ajakduzzanat (ajaködéma);
· főként a bőrben futó kis vérerek gyulladása (leukocitoklasztikus vaszkulitisz);
· apró lila foltok a bőrön (purpura);
· folyadékgyülem, mely a bőr mélyebb rétegeinek duzzanatát okozhatja, ami a test bármely részén előfordulhat, beleértve az arcot, a nyelvet és a torkot, és emiatt légzési nehézséggel járhat (angioödéma);
· a húgyhólyag teljes kiürítésének képtelensége (vizeletelakadás).

Nagyon ritka (10 000 betegből legfeljebb 1 beteget érinthet)
· súlyos magas vérnyomás (hipertenzív krízis).

Nem ismert (a gyakoriság a rendelkezésre álló adatokból nem állapítható meg)
· álmatlanság (inszomnia);
· zavartság.

A Mirabegron Stada fokozhatja a vizeletelakadás esélyét, ha Ön húgyhólyagkimenet-elzáródásban szenved, vagy a hólyagtúlműködés kezelésére más gyógyszert is szed. Amennyiben vizeletelakadást észlel, azonnal értesítse kezelőorvosát.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Mirabegron Stada‑t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Mirabegron Stada?
· A hatóanyag a mirabegron.
25 mg mirabegront tartalmaz retard tablettánként.
· Egyéb összetevők:
Tablettamag: makrogol 2 000 000, mikrokristályos cellulóz (E460), hipromellóz, hidroxipropilcellulóz (E463), butilhidroxitoluol, magnézium-sztearát (E572), vízmentes kolloid szilícium-dioxid.
Filmbevonat: poli(vinil-alkohol) (E1209), titán-dioxid (E171), makrogol 3350, talkum (E553b).

Milyen a Mirabegron Stada külleme és mit tartalmaz a csomagolás?
A Mirabegron Stada 25 mg retard tabletta fehér vagy csaknem fehér, hosszúkás (13 mm hosszú, és 6 mm széles), mindkét oldalán domború retard tabletta, egyik oldalon mélynyomású „1” jelzéssel, másik oldala sima.

A gyógyszer átlátszatlan OPA/Al/PVC//Al buborékcsomagolásban, dobozban kerül forgalomba.

Kiszerelés:
10 db, 20 db, 28 db, 30 db, 50 db, 56 db, 60 db, 90 db vagy 100 db retard tabletta.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

OGYI-T-24471/09	10×	átlátszatlan OPA/Al/PVC//Al buborékcsomagolásban
OGYI-T-24471/10	20×	átlátszatlan OPA/Al/PVC//Al buborékcsomagolásban
OGYI-T-24471/11	28×	átlátszatlan OPA/Al/PVC//Al buborékcsomagolásban
OGYI-T-24471/12	30×	átlátszatlan OPA/Al/PVC//Al buborékcsomagolásban
OGYI-T-24471/13	50×	átlátszatlan OPA/Al/PVC//Al buborékcsomagolásban
OGYI-T-24471/14	56×	átlátszatlan OPA/Al/PVC//Al buborékcsomagolásban
OGYI-T-24471/15	60×	átlátszatlan OPA/Al/PVC//Al buborékcsomagolásban
OGYI-T-24471/16	90×	átlátszatlan OPA/Al/PVC//Al buborékcsomagolásban
OGYI-T-24471/17	100×	átlátszatlan OPA/Al/PVC//Al buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:
Izland, Csehország, Dánia, Norvégia, Svédország: Mirabegron STADA
Ausztria: Mirabegron STADA 25 mg Retardtabletten
Belgium: Mirabegron EG 25 mg tabletten met verlengde afgifte 
Görögország: Mirabegron/Hemopharm
Finnország: Mirabegron STADA 25 mg depottabletti 
Magyarország: Mirabegron Stada 25 mg retard tabletta
Írország, Málta: Mirabegron Clonmel 25 mg prolonged-release tablets
Luxemburg: Mirabegron EG 25 mg comprimés à libération prolongée 
Hollandia: Mirabegron CF 25 mg, tabletten met verlengde afgifte
Portugália: Mirabegron 25 mg Stada

A betegtájékoztató legutóbbi felülvizsgálatának dátuma: 2026. augusztus.

